ສົ່ງເສີມການຮຽນ-ການສອນ ພາສາອັງກິດໃຫ້ນັກຮຽນ28th November 2019
ກະຊວງສຶກສາທິການ ແລະ ກີລາ (ສສກ) ໂດຍໄດ້ຮັບການສະໜັບສະໜູນຈາກ ບໍລິສັດ ດີທີພີເອດູເຄຊັນລາວ ຈັດກອງປະຊຸມປືກສາຫາລື ຫົວຂໍ້: “ການສົ່ງເສີມ ການຮຽນ-ການສອນ ພາສາອັງກິດໃນສະຕະວັດທີ 21” ຂຶ້ນວັນທີ 27 ພະຈິກ 2019 ຢູ່ໂຮງແຮມລາວພລາຊາ ໂດຍເປັນທານຂອງທ່ານ ດາລາວອນ ກິດຕິພັນ ວ່າການຫົວໜ້າຫ້ອງການກະຊວງ ສສກ ມີທ່ານ ວໍດາຍ ຟຸກ ປະທານບໍລິສັດ ດີທີພີເອດູເຄຊັນລາວ ພ້ອມດ້ວຍພາກສ່ວນກ່ຽວຂ້ອງ ເຂົ້າຮ່ວມ.
ທ່ານ ດາລາວອນ ກິດຕິພັນ ກ່າວວ່າ: ການພັດທະນາ ການຮຽນ-ການສອນ ພາສາອັງກິດ ເພື່ອໃຫ້ນັກຮຽນມີຄວາມຮູ້-ຄວາມສາມາດ ແລະ ທັກສະອື່ນໆ ທີ່ຈຳເປັນໃນສະຕະວັດທີ 21 ຄື: ທັກສະໃນການຄິດ ວິເຄາະ ທັກສະດ້ານຄວາມຄິດສ້າງສັນ ທັກສະດ້ານການສື່ສານ ແລະ ການເຮັດວຽກຮ່ວມກັນ ເວົ້າສະເພາະ ການຮຽນ-ການສອນ ພາສາອັງກິດໃຫ້ສຳເລັດໃນທຸກລະດັບ ແມ່ນມີຫຼາຍອົງປະກອບທີ່ສຳຄັນ ເຊັ່ນ: ດ້ານຫຼັກການ ຫຼັກສູດ ປື້ມແບບຮຽນ ສື່ການຮຽນ ແລະ ວິທີການສົ່ງເສີມການຮຽນ-ການສອນ ຂອງຄູ-ອາຈານ ເພື່ອເຮັດໃຫ້ການສອນຂອງຄູໄດ້ຮັບປະສິດທິຜົນຫຼາຍທີ່ສຸດ.
ການສະໜັບສະໜູນຈາກ ບໍລິສັດ ດີທີພີເອດູເຄຊັນລາວ ຄັ້ງນີ້ ໄດ້ເຊີນເອົາຊ່ຽວຊານດ້ານພາສາຈາກຕ່າງປະເທດມາຮ່ວມບັນຍາຍ ເພື່ອແລກປ່ຽນຂໍ້ມູນກ່ຽວກັບ ການຮຽນ-ການສອນ ພາສາອັງກິດໃນຫຼາຍຫົວຂໍ້ ເຊັ່ນ: ການສົ່ງເສີມການສອນພາສາອັງກິດໃນສະຕະວັດທີ 21 ສິ່ງທ້າທາຍ ແລະ ວິທີການແກ້ໄຂ ການສົ່ງເສີມການຮຽນຂອງເດັກໃຫ້ໄດ້ດີທີ່ສຸດ ການສົ່ງເສີມສ້າງທັກສະສຳຄັນສຳລັບໄວໜຸ່ມ ແລະອື່ນໆ ເພື່ອແນໃສ່ສົ່ງເສີມການຮຽນຮູ້ຂອງນັກຮຽນ ກໍຄື ການຊ່ວຍເພີ່ມປະສິດທິພາບການສອນຂອງຄູ-ອາຈານ ໃນປະເທດລາວ ໃຫ້ນັບມື້ດີຂຶ້ນ.
ດີທີພີເອດູເຄຊັນລາວ ແມ່ນບໍລິສັດໜຶ່ງທີ່ມີຄວາມຊ່ຽວຊານ ແລະ ມີປະສົບການດ້ານການພັດ ທະນາຫຼັກສູດ ປື້ມແບບຮຽນພາສາອັງກິດ ທີ່ເຊື່ອມໂຍງການນຳໃຊ້ເຕັກໂນໂລຊີ ເຂົ້າໃນການສິດສອນພາສາອັງກິດ ໂດຍສະເພາະ ຫຼັກສູດສຳລັບຊັ້ນປະຖົມໃນຊຸດຫຼັກສູດ i Lern Smart Start ແລະ ຫຼັກສູດຊັ້ນມັດທະຍົມ i Lern Smart world ທີ່ໄດ້ຮັບການຍອມຮັບຈາກກະຊວງສຶກສາ ສສ ຫວຽດ ນາມ ແລະ ຫຼາຍປະເທດໃນອາຊຽນ.